text: Store forventninger til dansk borgmester
  22 maj 2011 kl. 15.30
  Når det danske mindretal i næste weekend holder årsmøder, vil et navn formentlig gå igen i alle taler: Flensborgs første danske overborgmester i 60 år, Simon Faber, vil blive fremhævet som et symbol på en ny tid i grænselandet.
  Forventningerne til, at den dansksindede borgmester kan løfte Flensborg-området ud af sit økonomiske dødvande, er store.
  Og det er ikke mindst hans danske baggrund, der er årsag til de store forhåbninger.
  - Det er mit håb, at Flensborg kan blive hele grænselandets hovedstad, fortæller byens danske overborgmester.
  
  Kommunikation i øjenhøjde
  Med uddannelser og erhvervserfaring fra både Danmark og Tyskland håber både danskere og tyskere, at netop Simon Faber vil være den overborgmester, der kan bane vejen for et tæt samarbejde på tværs af grænsen.
  - Naturligvis er det en fordel, at jeg føler mig hjemme i begge sprog, og kender omgangstonen i begge lande, for det er vigtigt, at man er sprogligt på bølgelængde.
  Konkret har Flensborgs overborgmester blandt andet tænkt sig at invitere både en tysk og en dansk kommune for at høre, hvordan andre har tacklet de kommunale, økonomiske problemer.
  